Document ID: 32012R0780

A BIZOTTSÁG 780/2012/EU VÉGREHAJTÁSI RENDELETE
(2012. augusztus 28.)
a gyümölcs- és zöldségágazatban működő termelői csoportok számára az 1234/2007/EK tanácsi rendelet 103a. cikkében biztosított támogatáshoz nyújtott uniós hozzájárulásra vonatkozó 2012-2017. évi elosztási együtthatóknak a 2012. július 1-ig bejelentett elismerési tervek tekintetében történő megállapításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1),
tekintettel az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról szóló, 2011. június 7-i 543/2011/EU bizottsági végrehajtási rendeletre (2) és különösen annak 47. cikke (4) bekezdésére,
mivel:
(1)
Az 543/2011/EU végrehajtási rendelet az Európai Mezőgazdasági Garanciaalapból az 1234/2007/EK rendelet 103a. cikkének (1) bekezdésében említett támogatás kapcsán finanszírozandó kiadásokra (azaz az uniós hozzájárulásra) vonatkozóan felső határt állapít meg, valamint értesítési rendszert állít fel, amelynek keretében a tagállamok tájékoztatják a Bizottságot az ideiglenesen elfogadott elismerési tervek pénzügyi hatásairól.
(2)
Az 543/2011/EU végrehajtási rendelet 47. cikke (4) bekezdésének második albekezdése előírja a Bizottság számára, hogy határozza meg a tagállamok által az említett végrehajtási rendelet 38. cikkének (4) bekezdésével összhangban benyújtott értesítések alapján az elosztási együtthatókat, valamint tagállamonkénti és éves bontásban a teljes rendelkezésre álló uniós hozzájárulás összegét.
(3)
A tagállamok által 2012. július 1-jéig és az 543/2011/EU végrehajtási rendelet 38. cikkének (4) bekezdésével összhangban bejelentett információk alapján úgy tűnik, hogy a 2012-es és 2013-as évre igényelt uniós hozzájárulás teljes összege meghaladta a végrehajtási rendelet 47. cikke (4) bekezdése első albekezdésében megállapított maximális összeget. Ezenkívül úgy tűnik, hogy a 2014-2017 közötti időszakra igényelt teljes összeg nem érte el ezt a maximális összeget. Ennek megfelelően a 2012-es és 2013-as évre 100 %-nál alacsonyabb elosztási együtthatót, a 2014-2017 közötti időszakra pedig 100 %-os elosztási együtthatót indokolt megállapítani.
(4)
Az intézkedés hatékony kezelésének biztosítása érdekében indokolt előírni, hogy e rendelet kihirdetésének napján lépjen hatályba,
ELFOGADTA EZT A RENDELETET:
1. cikk
A 2012. július 1-jéig az 543/2011/EU végrehajtási rendelet 38. cikkének (4) bekezdésével összhangban benyújtott tagállami értesítések alapján az elosztási együtthatókat és ezen együtthatók alapján a tagállamonkénti, a 2012-2017 közötti évekre szóló teljes rendelkezésre álló uniós hozzájárulás összegét e rendelet melléklete állapítja meg.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. augusztus 28-án.

Labels: 18
15
6